Else Frogner Henden

Else Olea Frogner Henden (født 22. februar 1927) er en norsk skuespiller og barnebokforfatter.

Hun arbeidet som hushjelp for ekteparet Anton Raabe og Tore Segelcke på deres eiendom Bjørnsgård i Sørkedalen utenfor Oslo. Tore Segelcke ba henne ofte om hjelp til å repetere roller, og denne oppgaven ble hennes vei inn i teaterverdenen.  Foruten roller på ulike teatre i Oslo hadde hun også mindre roller i norske filmer og fjernsynsteater-oppsetninger.

I 1966 debuterte hun som forfatter, men frem til 1980-tallet ble det med den ene boken. I 1981 spilte hun inn en serie for NRK der hun fortalte fra sin barndom, og etter dette fikk forfatterkarrieren et oppsving.

Så sent som i 2014 opptrådte Else Frogner Henden med diktopplesning og barndomsfortellinger.

Teater 
Else Frogner var tilknyttet ulike teatre i Oslo. På 1950-tallet spilte hun blant annet følgende roller:
 1953: Den store barnedåpen av Oscar Braaten – Premiere på Det Norske Teatret 16. mai 1953. Rolle: Jensine
 1956: Den fjerde nattevakt. Dramatisering av Johan Falkbergets roman. Premiere på Det Norske Teatret 26. januar 1956. Rolle: Anne Sophie
 1957: Bjørgedal av Olav Hoprekstad. Regi: Edvard Drabløs. Premiere på Det Norske Teatret 14. februar 1957. Rolle: Marta
 1958: Fra bord til bord basert på Terence Rattigans skuespill «A Table by the Window/Separate Tables». Premiere på Centralteatret 18. februar 1958. Rolle: Doreen
 1958: Gjengen ordner opp. Teaterstykke for barn basert på danske Estrid Otts skuespill «De pokkers unger». Premiere på Folketeatret 17. september 1958. Rolle: Ellen

Fjersynsteatret 
 1960: Dei rid mot havet. Oppsetning av John Millington Synges enakter «Riders to the Sea» fra 1904. Sendt første gang 9. februar 1960. 
 1960: Den fjerde nattevakt. Oppsetning i to deler etter Johan Falkbergets roman. Sendt første gang 7. april 1960. Tilgjengelig digitalt på NRKs nettsider.

Film 
Else Frogner hadde mindre roller i flere filmer på 1950- og 1960-tallet:
 1955: Trost i taklampa Filmen bygget på Alf Prøysens roman av samme navn.
 1958: Bustenskjold Filmen bygger på tegneserien «Jens von Bustenskjold».
 1963: Freske fraspark Filmen bygget på to av Kjell Aukrusts bøker.

Barnebøker 
De to første bøkene hennes tar utgangspunkt i hennes barndom på en gård i Hedmark. Debutboken «Fem glade unger» (1966) er skrevet på bokmål, men replikkene er på hedmarksdialekt. I den neste utgivelsen, boken «Ein ball så gul som sola» (1987) har forfatteren gått mer konsekvent over til moderat nynorsk. Denne boken innledes slik:

«Nå skal du få høre om den gongen eg var lita for lenge lenge sia. Eg budde på en gard på Hedemarken. Vi var fem ungar. Eg var størst, og eg heiter Else. Så har eg ein bror som heiter Lars, som er litt mindre enn eg. Så har vi ei syster som hetier Inger, som er enda mindre enn Lars. Ein bror som heiter Stein er endra mindre enn Inger – og Erik er den minste av alle fem.»

I bøkene om Lasse er handlingen lagt til nåtiden, men utspiller seg fortsatt i en liten bygd. Lasse er enebarn, med en far som er til sjøs store deler av året. Tøydukken Olemann er hans beste venn og lekekamerat.

Også Else Frogner Hendens siste bok, «Tussetina», utspiller seg i et bygdemiljø, men handlingen foregår for "rundt førti år sidan". Hovedpersonen Tina bor i et lite rødt hus sammen med bestemoren sin og fuglehunden Tanja. «Tina har berre Besta, for ho har ikkje mor og far. Dei døde da Tina var bitte lita. Dei kjørte utfor ein bratt skråning.»

Barne-TV 
I 1981 og 1982 sendte NRK Barne-tv en serie på ti programmer der Henden forteller fra sin barndom. Fortellingene er ledsaget av stillbilder. Serien har tittelen «Den gongen je var lita», og del 1, 2 og 4 har samme undertitler som tre av kapitlene i barneboken «Ein ball så gul som sola», som hun ga ut noen år senere. De første fem programmene bærer følgende undertitler:
 Julian rømmer - første gang sendt 31. juli 1981
 Julian får Oline til å le - første gang sendt 7. august 1981
 Vårrengjøring på loftet - første gang sendt 14. august 1981
 Villkattmoren - første gang sendt 21. august 1981
 Den første skoledagen min - første gang sendt 28. august 1981

Bibliografi 
 1966: Fem glade unger, barnebok, Tiden Norsk Forlag. Utgitt under forfatternavnet Else Frogner. Illustrert av Vivian Zahl Olsen.
 1987: Ein ball så gul som sola, barnebok, Samlaget. Illustrert av Omar Andrén.
 1989: Lasse og Olemann, barnebok, Samlaget. Illustrert av Anne Holt.
 1991: Lasse finn ei syster, barnebok, Samlaget. Illustrert av Anne Holt
 1994: Tussetina, barnebok, Samlaget. Illustrert av Sissel Gjersum.

Referanser

Kilder 
 Presentasjon av Else Frogner Henden i Forfatterkatalogen på Forfattersentrums nettsider

Norske barnebokforfattere
Norske skuespillere
Personer fra Innlandet